**Løgn og sandhed**

**Prædiken 3. søndag i fasten Johs. 8.42-51**

Dette hellige evangelium skriver apostlen Johannes….

Gud være lovet……

I Faderens og Sønnens og Helligåndens navn. Amen

Der er tunge emner på færde her i fastetiden. Tunge emner at beskæftige sig med her på dejlige forårsdage, hvor solen skinner, så det er en lyst, og alting blomstrer op.

Naturen omkring os gør dét, den skal – heldigvis – men den uro og angst, der er omkring os i verden, kan næsten få solskin og fuglesang til at synes upassende.

De tunge emner i de tekster vi hører her i kirken, synes derimod at være meget passende. Og når vi i dag hører om kampen mellem sandhed og løgn – ja, så synes det at være yderst relevant for den tid vi lever i.

Hvad er sandhed, og hvad er løgn? Det er et spørgsmål, vi oftere og oftere må forholde os til. Og det ikke bare i krigstid. Det var Aischlylos, der for 2500 år siden sagde, at ”I krig er sandheden det første offer”. Og det kan vi vist nok sige er sandt.

Det gælder i krig, men det gælder som sagt også mere og mere i vores hverdag.

Hvem siger sandheden, og hvem lyver. Hvem har skjulte dagsordner og siger ét, men gør noget andet?

Der er de senere år opstået et nyt udtryk ”fake news”. På dansk ”falske nyheder”. Det er nyheder, der har en særlig intention. Det kan være at sprede løgne om en person eller en sag for derved at fremme en anden person eller sag.

Under coronapandemien har der været utallige falske nyheder i omløb. Der har været forskellige konspirationsteorier om, hvor virusset kom fra, og hvorfor det kom. Der blev – og bliver - fremført påstande om, hvilke konsekvenser vaccinationerne har for mennesker. Nogle mener ligefrem, at vi har fået en chip skudt ind i armen – og det skulle vist nok være Bill Gates, der stod bag.

Det kan være rigtig svært at skelne mellem løgn og sandhed, når man læser sine nyheder på nettet, som flere og flere gør. Der er folk, der sidder og producerer fake news, og lægger det op, som sandheder. Der er folk, der opfinder nyheder, som kan være med til at flytte magtbalancer, og måske flytte stemmer i valgkampe.

Det er ikke bare dødirriterende ikke at være sikker på, hvad der er sandt – det kan også ende med at blive et demokratisk problem.

Vi kan sige, at vi vil arbejde for – kæmpe for at fremme sandheden, men det er svært, når vi hele tiden bombarderes med enten usandheder eller fordrejninger.

For få dage siden florerede en video på nettet, hvor den ukrainske præsident Zelenskej angiveligt overgav sig til Rusland. Videoen var ikke specielt godt lavet, så den blev hurtigt identificeret som falsk, og blev fjernet de fleste steder.

I Rusland er der nu blevet lavet en lov om fake news. Det er blevet forbudt og landsforræderisk at viderebringe fake news. Men det, de kalder fake news er dét, vi her i vores del af verden kalder sandhed!

Hvad skal man tro, og hvad skal man holde sig til?

I dagens prædiketekst lander vi lige midt i en ophedet stridssamtale mellem Jesus og skriftkloge.

Jesus dukker op i Jerusalem som en fremmed vandreprædikant – ja - jo, måske har de hørt lidt om ham før – men nu går han rundt i Jerusalem, underviser på Tempelpladsen, udlægger de bibelske tekster på en ny måde, provokerer med at have en anden holdning end den gængse omkring regler og forskrifter i Bibelen.

Mange folk elsker at høre Jesus tale, de elsker, at han gør op med dem, der regner sig selv for særligt fromme. Der opstår diskussioner blandt folk om, Jesus er en profet eller om han er Kristus, altså Messias? Men uanset – de er enige om, at han er noget særligt.

De skriftkloge er særdeles mistænkelige overfor Jesus – og det er de vel egentlig med god ret!?

De skriftkloge ser sig selv som vogtere af den sande tro, som bærere af Guds historie med folket. Hvordan kan de bare sådan lige uden videre tro, at Jesus – bare fordi han selv siger det - er sandheden – og ikke bare opfinder fake news?

De gør vel ret i at være lidt varsomme med bare at tage alt, hvad Jesus siger for gode varer. At han skulle være sendt fra Gud, at han skulle tale med en autoritet givet af Gud? Det kan han jo sagtens komme og sige. Men er det sandt?

Jesus siger, at han er sandheden og at de skriftkloge har Djævelen til fader. Det er hårde ord.

Djævelen er den, der fordrejer sandheden, bagtaler, bagvasker, arbejder for at fremme det onde. Dét, der skaber splid og ufred blandt mennesker.

Når vi i Trosbekendelsen bekender vores kristne tro, begynder vi med at forsage det onde: Vi forsager Djævelen og alle hans gerninger og alt hans væsen, siger vi.

Og det gør vi, fordi vi vil ikke det onde – vi ønsker ikke, det skal have plads i vores liv. Vi vil det gode, det gode liv med fred og fordragelighed mellem mennesker. Vi ønsker ikke, at det onde skal have en plads hos os, og vi ønsker ikke at være onde.

Og alligevel møder vi det onde. Vi møder det i verden, og vi møder det inde i os selv.

Vi kan blive grebet af stærke følelser som had, jalousi, misundelse. Vi kan udføre onde handlinger – enten på voldsom og ligefrem vis eller på mere underspillede måder. Vi kan vælge at fordreje sandheden, fordi det er til egen fordel.

Vi møder det onde i os selv, og vi møder det som noget der kommer udefra. Lige nu er der en ond magt i verden, som truer et folk, og med krig vil kue det til underkastelse. Ja, der er nok af onde magter i verden og krig findes mange steder – lige nu er det bare nærmere på os, vi ser den åbenlyse uret finde sted, og vi føler, at vi også kan blive truede…….

Først forsager vi Djævelen – derefter bekender vi troen. Jeg tror på Gud Fader den Almægtige, himlens og jordens skaber, siger vi. Man kan sige, at vores liv er spændt ud mellem de to begreber – mellem det onde og troen.

Det onde er en magt, der vil død, formørkelse og undergang.

Troen er en tro på dét, der fremmer livet, troen på Gud den almægtige, som ikke er en gold guldkalv i ørkenen eller er en magt, der fordrejer, så vi hverken ved ud eller ind.

Det er en magt, der vil sandheden.

I Jesus af Nazareth har den sandhed fået ansigt og skikkelse på jorden. I ham ser vi Gud, og vi hører hvad Gud vil med os.

Og vi kan have tillid til, at her findes kun sandhed og ingen løgn.

Her er ingen fake news og magter, der vil ødelæggelse for ødelæggelsens skyld.

Her er kun dét, der vil fremme livet og det gode mellem mennesker.

Her er det, vi kan have som pejlemærke i vores liv.

Dét, der kan give os kræfter til altid at fremme det sande og altid tale sandhed.

Det er dét Guds Ord, vi altid kan holde fast i.

Amen

”Lov og tak og evig ære være dig, vor Gud – Fader, Søn og Helligånd – du, som var, er og bliver én sand treenig Gud, højlovet fra første begyndelse nu og i al evighed”.

Lad os bede…….kirkebøn